**Grant Plant a Chymunedau Blaenau Gwent – Y Gronfa Waddol**

**Astudiaeth Achos Cymorth Ymyrraeth Gynnar i Deuluoedd**

**Dyddiad:** 15/10/2020

**Pwy oedd arweinydd y rhaglen?**

Gweithiwr Cymorth i Dadau

**Cyfansoddiad y teulu:**

Dad

Tad-cu

Plentyn

**Ffynhonnell yr atgyfeiriad:**

Ymwelydd Iechyd

**Disgrifiad o’r cymorth a ddarparwyd: (Faint?)**Derbyniwyd yr atgyfeiriad cychwynnol ar ddechrau mis Gorffennaf ac roedd yn deillio o drafodaethau gyda’r Gweithiwr Cymorth i Deuluoedd a’r Ymwelydd Iechyd. Fe’i cadarnhawyd yn gyflym fod mam y plentyn, yn ystod mis Chwefror 2020, wedi symud allan o gartref y teulu oherwydd chwalfa yn ei pherthynas â Dad. Er gwaethaf symud allan o’r eiddo a pheidio â gofalu am ei mab mwyach, roedd hi’n dal i dderbyn budd-dal plant a chredydau treth gwaith yn gysylltiedig â’r plentyn.

Roedd Tad-cu a Dad, sy’n byw gyda’i gilydd, wedi mynegi, er eu bod yn fwy na pharod gofalu am y plentyn, nad oeddent yn cael unrhyw gymorth ariannol i wneud hynny a’u bod yn dechrau cael trafferthion ariannol. Datgelodd y ddau eu bod hefyd yn cael anhawster â darllen ac ysgrifennu ac nad oeddent mewn sefyllfa i geisio cymorth a gwneud cais am y budd-daliadau priodol. Yn ogystal â hyn, mae Tad-cu yn rhannol fyddar ac nid yw’n hyderus wrth gyfathrebu ar y ffôn.

Gwnaethom gwrdd â Thad-cu yng Nghanolfan Cefn Golau i ddechrau, er mwyn trafod beth oedd yn bwysig i’r teulu a pha gefnogaeth y gallen ni ei chynnig. Nid oedd Dad yn ddigon hyderus i fod yn bresennol ac roedd yn ofalus o ran gofyn am gymorth. Buom yn gweithio gyda Thad-cu dros ddau apwyntiad i gadarnhau’r materion a llunio cynllun cymorth. Fe wnaethon ni gysylltu â’r Ganolfan Cyngor ar Bopeth ar ran y teulu i gael cyngor i benderfynu pa fudd-daliadau y mae gan y teulu hawl iddynt.

Yn ychwanegol at hyn, mynegodd Tad-cu bryderon ynghylch y ffaith nad oedd y plentyn yn cael hyfforddiant poti, gan egluro na wnaeth hyn erioed i’w fab gan fod ei wraig yn dal yn fyw ar y pryd, ac felly nid oedd ef a’i fab yn siŵr iawn ble i ddechrau gyda hyn. Rhoesom y teulu mewn cysylltiad â’u Gweithiwr Cymorth i Deuluoedd o Ddechrau’n Deg, sydd bellach yn parhau i ddarparu cymorth mewn perthynas â’r mater hwn.

Ar ôl derbyn cyngor gan y Ganolfan Cyngor ar Bopeth, gwnaethom gysylltu â’r Adran Gwaith a Phensiynau ar ran y teulu, gan dderbyn cais am fudd-dal plant. Gwnaethom gefnogi’r teulu i gwblhau hwn, gan ei gyflwyno ar ôl ei gwblhau. Fe wnaethom gynnal sgyrsiau pellach ynghylch y cais am gredydau treth gwaith, gan gefnogi Dad i gwblhau’r cais hwn dros y ffôn.

Mae Dad bellach wedi ein hysbysu bod y problemau o ran budd-daliadau wedi’u datrys ac y dylent dderbyn taliadau (gan gynnwys ôl-daliadau) am y budd-daliadau cywir. Ar ben hynny, mae Dad yn teimlo bod ei fab yn gwneud cynnydd o ran ei hyfforddiant poti, gan nodi ei fod yn gwella er iddo barhau i gael damweiniau o dro i dro. Rydym wedi darparu cymorth llafar parhaus mewn perthynas â hyn dros y ffôn.

Cadarnhaodd yr ymwelydd iechyd y derbyniwyd cyllid i dalu am wisg ysgol i’r plentyn a’i fod wedi cysylltu â phennaeth yr ysgol gynradd wrth baratoi i’r plentyn ddechrau yn yr ysgol. Roedd Dad yn poeni am bryderon ariannol y teulu a gallu fforddio’r wisg ysgol, a mynegodd ei ddiolchgarwch am y gefnogaeth.

Mae Dad a Thad-cu bellach yn gobeithio y bydd y plentyn mewn sefyllfa i ddechrau gyda gofal plant yn y tymor nesaf ac yn teimlo eu bod wedi derbyn yr holl gymorth sydd ei angen arnynt gennym ni a bod eu hanghenion wedi’u diwallu.

**Asiantaethau eraill oedd ynghlwm:**

Canolfan Cyngor ar Bopeth
Yr Adran Gwaith a Phensiynau
Dechrau’n Deg – Gweithiwr Cymorth i Deuluoedd
Ymwelydd Iechyd Dechrau’n Deg

**Unrhyw broblemau neu heriau?**

* Mae mam fiolegol y plentyn wedi symud allan o’r cartref ac nid yw mewn sefyllfa i’w gefnogi mwyach
* Mae gan brif roddwyr gofal y plentyn broblemau llythrennedd ac mae’r ddau ohonynt yn cael anhawster â darllen ac ysgrifennu sylfaenol
* Mae tad-cu y plentyn yn rhannol fyddar ac roedd yn cael trafferth cyfathrebu dros y ffôn
* Mae gan dad-cu’r plentyn symudedd diffygiol ac mae’n ddiabetig
* Mae Dad a Thad-cu yn rhan o’r categori agored i niwed yn glinigol ac mae ganddyn nhw bryderon enfawr ynghylch y coronafeirws
* Mae’r uned deuluol yn ddibynnol iawn ar fudd-daliadau

**Canlyniad yr ymyriad gan y Gweithiwr Cymorth i Deuluoedd:**

* Mae’r teulu bellach yn derbyn y budd-daliadau cywir y mae ganddyn nhw hawl iddynt, yn benodol budd-dal plant a chredydau treth gwaith. Roedd hyn yn deillio o’r cymorth a gafwyd wrth gysylltu â’r Ganolfan Cyngor ar Bopeth a’r Adran Gwaith a Phensiynau. O safbwynt ariannol, mae’r teulu bellach yn well eu byd ac maen nhw wedi nodi bod hyn wedi gwneud gwahaniaeth enfawr iddyn nhw a’r gwaith o reoli eu cartref.
* Mae’r teulu bellach yn derbyn y gefnogaeth sydd ei hangen ar y plentyn gan Ddechrau’n Deg mewn perthynas â hyfforddiant poti. Mae hyn yn eu symud yn agosach at ddechrau’r plentyn mewn gofal plant.
* Mae’r teulu wedi derbyn cyllid i brynu gwisg ysgol i’r plentyn ddechrau gofal plant.
* Mae Dad a Thad-cu wedi datblygu perthynas waith gref â’r ddau Gweithiwr Cymorth i Dadau ac yn hyderus i gysylltu â’r prosiect os oes angen cefnogaeth arnynt.

**Dyfyniad gan Dad/Tad-cu:**

*“Nid oes llawer o help ar gael, oes ’na, i bobl fel ni”*

*“Braf cael rhywun i siarad ag ef am y materion hyn”*